ไอเอ็นจีไทยบาลานซ์โกย28%ปันผลต่อเนื่อง
กองทุนเปิดไอเอ็นจีไทยบาลานซ์ฟันด์ โชว์ปี 53 ผลตอบแทน 28% เตรียมจ่ายปันผล 6 เดือนหน่วยละ 1.172 บาท รับอานิสงส์ตลาดหุ้นฟื้น
2 มี.ค. 2554

กองทุนเปิดไอเอ็นจีไทยบาลานซ์ฟันด์ โชว์ปี 53 ผลตอบแทน 28% เตรียมจ่ายปันผล 6 เดือนหน่วยละ 1.172 บาท รับอานิสงส์ตลาดหุ้นฟื้น
นายต่อ อินทวิวัฒน์ ผู้ช่วยกรรมการผู้จัดการ ฝ่ายธุรกิจกองทุนและที่ปรึกษาการลงทุน บริษัทหลักทรัพย์จัดการกองทุน (บลจ.) ไอเอ็นจี (ประเทศไทย) เปิดเผยว่า บลจ.ไอเอ็นจี ประกาศจ่ายปันผลกองทุนเปิดไอเอ็นจีไทยบาลานซ์ฟันด์ ในอัตราหน่วยละ 1.172 บาท สำหรับผลการดำเนินงานระหว่าง 1 ส.ค.2553 - 31 ม.ค.2554 โดยปิดสมุดทะเบียนกำหนดผู้รับสิทธิเงินปันผลไปแล้วเมื่อวันที่ 28 ก.พ.ที่ผ่านมา กำหนดจ่ายเงินปันผลในวันที่ 14 มี.ค.2554
2554 ทั้งนี้ ผู้ถือหน่วยลงทุนที่ซื้อหน่วยลงทุนตั้งแต่วันที่ 28 ก.พ.2554 เป็นต้นไป จะไม่มีสิทธิได้รับเงินปันผลที่ประกาศจ่ายในครั้งนี้ 
สำหรับกองทุนเปิดไอเอ็นจีไทยบาลานซ์ฟันด์ เป็นกองทุนรวมผสมที่มีนโยบายมุ่งเน้นลงทุนระยะปานกลางถึงระยะยาวในตราสารทุนและตราสารหนี้ โดยจะลงทุนในตราสารทุนในขณะใดขณะหนึ่งไม่เกิน 65% และไม่น้อยกว่า 35% ของมูลค่าทรัพย์สินของกองทุนรวม โดยสามารถปรับเปลี่ยนน้ำหนักการลงทุนในหุ้นให้สอดคล้องกับภาวะตลาดและนำเงินส่วนที่เหลือไปลงทุนในตราสารแห่งหนี้และหรือเงินฝาก
 “ตลาดหุ้นฟื้นตัวและผลประกอบการบริษัทจดทะเบียนโดดเด่น ผลตอบแทนเงินปันผลพุ่ง ประกอบกับนโยบายลงทุนแบบผสม สร้างความยืดหยุ่นทำให้ผู้จัดการกองทุนบริหารตามภาวะตลาดง่ายขึ้น ดันผลงานกองทุนเข้าเป้า โดยในปี 2553 กองทุนมีผลตอบแทนรวม 28.05% ซึ่งสูงกว่าดัชนีเปรียบเทียบที่ 21.39% การจ่ายเงินปันผลในครั้งนี้เป็นการจ่ายเงินปันผลครั้งที่ 18 แล้ว ซึ่งหากนับรวมเงินปันผลทั้งหมดที่จ่ายมาครั้งนี้จะมีจำนวนรวมถึง 15.3570 บาทต่อหน่วย”นายต่อ กล่าว